CELEX: 32019R0694
Language: lv
Date: 2019-02-15 00:00:00
Title: Komisijas Deleģētā regula (ES) 2019/694 (2019. gada 15. februāris), ar ko Eiropas Parlamenta un Padomes Regulu (ES) Nr. 1303/2013 papildina attiecībā uz finansējumu, kas nav saistīts ar attiecīgo darbību izmaksām

6.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 118/4
               
            
         KOMISIJAS DELEĢĒTĀ REGULA (ES) 2019/694
         (2019. gada 15. februāris),
         ar ko Eiropas Parlamenta un Padomes Regulu (ES) Nr. 1303/2013 papildina attiecībā uz finansējumu, kas nav saistīts ar attiecīgo darbību izmaksām
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (1), un jo īpaši tās 67. panta 5.a punktu,
         tā kā:
         
                     (1)
                  
                  
                     Regulas (ES) Nr. 1303/2013 67. panta 1. punkta pirmās daļas e) apakšpunktu iekļāva ar Regulu (ES, Euratom) 2018/1046 (2) un ieviesa tādu finansējumu, kas nav saistīts ar attiecīgo darbību izmaksām, bet ir balstīts uz nosacījumu izpildi (“finansēšanas nosacījumi”) saistībā ar programmu īstenošanas progresu vai mērķu sasniegšanu.
                  
               
                     (2)
                  
                  
                     Ņemot vērā pašreizējo 2014.–2020. gada plānošanas perioda posmu, tika aplūkotas dažādas tematiskās jomas, kurās varētu faktiski izmantot šādu finansējuma veidu un kurās varētu pierādīt tā priekšrocības – vienkāršošanu un administratīvā sloga samazināšanu atbalsta saņēmējiem un vadošajām iestādēm, vienlaikus neradot būtiskas izmaiņas esošajās programmās. Energoefektivitātes un atjaunojamo energoresursu enerģijas pasākumi ir Eiropas Reģionālās attīstības fonda (ERAF) un Kohēzijas fonda ietvaros plaši atbalstītas jomas gan 2014.–2020. gada posmā, gan iepriekšējos budžeta plānošanas periodos. Šie pasākumi pieder pie atbalsta jomas, ko raksturo samērā viendabīgi intervences veidi (piemēram, izolācijas pasākumi, apkures sistēmas maiņa vai tādu elektronisko ierīču uzstādīšana, kam ir uzlabota efektivitāte), kuros saņēmēji vai galīgie atbalsta saņēmēji praksē bieži vien ir fiziskas personas vai MVU.
                  
               
                     (3)
                  
                  
                     Tāpēc ir lietderīgi izveidot sīki izstrādātu kārtību attiecībā uz finansēšanas nosacījumiem, kas piemērojami energoefektivitātes un atjaunojamo energoresursu enerģijas pasākumiem, un attiecībā uz šo nosacījumu piemērošanu atbilstoši spēkā esošajam tiesiskajam regulējumam, tai skaitā metodiku, pēc kuras nosaka summu, kas atbilst piemērojamajiem finansēšanas nosacījumiem, un kārtību, kādā veicama darbība, kura atlīdzināma uz finansēšanas nosacījumu izpildes pamata. Sīki izstrādātā metodikā būtu jānosaka saikne starp summu un galīgo finansēšanas nosacījumu izpildi, bet summai vajadzētu būt neatkarīgai no tām darbības pasākumu izmaksām, kas tiek ņemtas vērā galīgajos finansēšanas nosacījumos.
                  
               
                     (4)
                  
                  
                     Proti, lai nodrošinātu, ka aprēķina metodē, ko izmanto ar finansēšanas nosacījumu izpildi saistītās summas noteikšanai, ir pienācīgi ņemti vērā pamatoti pieņēmumi, kuri balstās uz paredzamām tehnoloģiju attīstības tendencēm un ar tām saistītām ieguldījumu izmaksu izmaiņām dažādiem intervences veidiem, kuri tiek ņemti vērā finansēšanas nosacījumu vispārējā izpildē, piemērotajam pārskata periodam būtu jāattiecas uz pēdējiem gadiem, kuros ir pieejami dati par līdzīgiem ieguldījumiem.
                  
               
                     (5)
                  
                  
                     Būtu jāprecizē, kā šajā sakarā būtu jāīsteno spēkā esošie noteikumi par maksājuma pieteikumiem, kas paredzēti Regulas (ES) Nr. 1303/2013 131. panta 1. punkta otrajā daļā.
                  
               
                     (6)
                  
                  
                     Turklāt būtu jāatgādina, ka Regulā (ES) Nr. 1303/2013, konkrētāk, tās 67. panta 1. punktā un 125. panta 4. punkta a) apakšpunktā, ir noteiktas īpašas prasības, kas saistītas ar pārvaldības pārbaudēm un revīzijām attiecībā uz darbībām, kuras atlīdzināmas uz finansēšanas nosacījumu izpildes pamata. Minētās prasības būtu jāatspoguļo noteikumos par šāda veida darbību izveidi, kā noteikts pielikuma 4. punktā. Proti, pārbaudes un revīzijas nebūtu jāveic atsevišķu ieguldījumu līmenī, ņemot vērā, ka vadošajai iestādei par finansēšanas nosacījumu izpildi ziņo saņēmējs. Turklāt apliecinošie dokumenti, kas attiecas uz pamatā esošajiem izdevumiem, nebūtu jāpakļauj nedz revīzijai, nedz pārvaldības pārbaudēm, ņemot vērā, ka ar darbību saistītās summas ir iepriekš noteiktas.
                  
               
                     (7)
                  
                  
                     Saskaņā ar principiem, kas noteikti Iestāžu nolīgumā par labāku likumdošanas procesu (3), šajā regulā paredzētie pasākumi ir apspriesti ar katras dalībvalsts ieceltiem ekspertiem, kā to paredz Regulas (ES) Nr. 1303/2013 149. panta 3.a punkts.
                  
               
                     (8)
                  
                  
                     Lai nodrošinātu, ka izraudzītās iestādes var faktiski izmantot jaunos noteikumus, kurus saskaņā ar Regulas (ES, Euratom) 2018/1046 282. pantu piemēro no 2018. gada 2. augusta, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Priekšmets un darbības joma
            
               1.   Šī regula paredz sīki izstrādātu kārtību attiecībā uz finansēšanas nosacījumiem, ko vadošā iestāde var izmantot izdevumu atlīdzināšanai saņēmējiem tāda finansējuma gadījumā, kas nav saistīts ar attiecīgo darbību izmaksām, kā minēts Regulas (ES) Nr. 1303/2013 67. panta 1. punkta pirmās daļas e) apakšpunktā, un attiecībā uz minēto nosacījumu piemērošanu.
            
            
               2.   Izdevumu jomas, kurās var izmantot finansējumu, kas nav saistīts ar izmaksām, ir energoefektivitātes un atjaunojamo energoresursu enerģijas pasākumi, kā norādīts pielikumā.
            
         
         
            2. pants
            Definīcijas
            Šajā regulā piemēro šādas definīcijas:
            
                        1)
                     
                     
                        “finansēšanas nosacījumi” ir nosacījumi, kas jāizpilda, lai tiktu atlīdzināti izdevumi tāda finansējuma gadījumā, kurš nav saistīts ar izmaksām, un kas ietver vairākus starpposma un galīgos finansēšanas nosacījumus, kurus uzņemas nolūkā sasniegt iepriekš noteiktu mērķi;
                     
                  
                        2)
                     
                     
                        “darbība, kura atlīdzināma uz finansēšanas nosacījumu izpildes pamata”, ir viena darbība Regulas (ES) Nr. 1303/2013 2. panta 9. punkta nozīmē, kas sastāv no visiem uzdevumiem, kurus veic, lai izpildītu starpposma un galīgos finansēšanas nosacījumus.
                     
                  
         
            3. pants
            Finansēšanas nosacījumi un to piemērošanas kārtība
            
               1.   Galīgos finansēšanas nosacījumus nosaka saskaņā ar pielikumu.
            
            
               2.   Finansēšanas nosacījumu piemērošanas kārtību, proti, metodiku, ko izmanto, lai noteiktu attiecīgo iepriekš noteikto izdevumu summu, kas jāatlīdzina, un informācijas iesniegšanu Komisijai par tādas darbības izveidi, kura atlīdzināma uz finansēšanas nosacījumu izpildes pamata, nosaka saskaņā ar pielikumu.
            
         
         
            4. pants
            Maksājuma pieteikumu elementi
            
               1.   Izmaksas, kuras aprēķinātas, pamatojoties uz piemērojamo bāzi, un kuras jāiekļauj maksājuma pieteikumā saskaņā ar Regulas (ES) Nr. 1303/2013 131. panta 2. punktu, ir iepriekš noteikta summa, kas atbilst katram izpildītajam finansēšanas nosacījumam. Minēto summu iekļauj maksājuma pieteikumos kopā ar atsauci uz attiecīgo darbību, ievērojot maksājuma pieteikuma paraugu, kas noteikts Komisijas Īstenošanas regulā (ES) Nr. 1011/2014 (4).
            
            
               2.   Kopējie attiecināmie izdevumi par darbību, kura atlīdzināma uz finansēšanas nosacījumu izpildes pamata, nepārsniedz iepriekš noteikto izdevumu summu, kas atbilst galīgajam finansēšanas nosacījumam, kurš aprēķināts, pamatojoties uz pielikumā izklāstīto metodiku.
            
         
         
            5. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 15. februārī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 347, 20.12.2013., 320. lpp.
         
         
            (2)  Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
         
            (3)  Iestāžu 2016. gada 13. aprīļa nolīgums starp Eiropas Parlamentu, Eiropas Savienības Padomi un Eiropas Komisiju par labāku likumdošanas procesu (OV L 123, 12.5.2016., 1. lpp.).
         
            (4)  Komisijas 2014. gada 22. septembra Īstenošanas regula (ES) Nr. 1011/2014, ar ko paredz sīki izstrādātus noteikumus, lai īstenotu Eiropas Parlamenta un Padomes Regulu (ES) Nr. 1303/2013 attiecībā uz paraugiem, saskaņā ar kuriem iesniedz noteiktu informāciju Komisijai, un sīki izstrādātiem noteikumiem saistībā ar informācijas apmaiņu starp atbalsta saņēmējiem un vadošajām iestādēm, sertifikācijas iestādēm, revīzijas iestādēm un starpniekstruktūrām (OV L 286, 30.9.2014., 1. lpp.).
      
      
         
            PIELIKUMS
            
               Kārtība attiecībā uz finansēšanas nosacījumiem un to piemērošanu energoefektivitātes un atjaunojamo energoresursu enerģijas pasākumiem
            
            1.   Darbības joma
            
            Šo pielikumu piemēro ieguldījumiem energoefektivitātē un atjaunojamo energoresursu enerģijā saskaņā ar ERAF un Kohēzijas fonda 4. tematisko mērķi.
            2.   Galīgais finansēšanas nosacījums
            
            
                     
                        1.
                     
                     
                        Galīgais finansēšanas nosacījums energoefektivitātes un atjaunojamo energoresursu enerģijas pasākumiem ir panākt energoefektivitāti, kas izteikta enerģijas ietaupījumos kWh/gadā vai CO2 emisiju samazinājuma tonnās, kā aprakstīts kopējos iznākuma rādītājos Regulas (ES) Nr. 1301/2013 I pielikumā.
                     
                  
                     
                        2.
                     
                     
                        Enerģijas ietaupījumu kWh/gadā vai CO2 emisiju samazinājumu nosaka, pamatojoties uz vienu no aprēķina metodēm, kas norādītas Direktīvas 2012/27/ES (1) V pielikuma 1. punkta a), b) vai c) apakšpunktā.
                     
                  3.   Metodika, ko izmanto, lai noteiktu summu, kas atbilst galīgajam finansēšanas nosacījumam
            
            
                     
                        1.
                     
                     
                        Lai piemērotu galīgo finansēšanas nosacījumu, attiecināmo izdevumu summu, kas atbilst galīgajam finansēšanas nosacījumam, nosaka ar taisnīgu, objektīvu un pārbaudāmu aprēķina metodi, kuras pamatā ir viens no šādiem elementiem:
                        
                                    a)
                                 
                                 
                                    statistikas dati, cita objektīva informācija vai eksperta slēdziens;
                                 
                              
                                    b)
                                 
                                 
                                    pārbaudīti vēsturiskie dati, kas saistīti ar energoefektivitātes pasākumiem un atjaunojamo energoresursu enerģijas shēmām.
                                 
                              
                  
                     
                        2.
                     
                     
                        Aprēķina metodē ņem vērā pamatotus pieņēmumus par tendencēm un iespējamām tehnoloģiskajām pārmaiņām, kas var ietekmēt to plānoto ieguldījumu izmaksas, kuri veicina galīgā finansēšanas nosacījuma izpildi darbības īstenošanas paredzētajā laikposmā.
                     
                  4.   Tādu darbību izveide, kuras atlīdzināmas uz finansēšanas nosacījumu izpildes pamata
            
            Lai piemērotu finansēšanas nosacījumus, ir spēkā šādi noteikumi:
            
                        a)
                     
                     
                        darbība, kura atlīdzināma uz finansēšanas nosacījumu izpildes pamata, ir saistīta ar progresu programmas īstenošanā vai mērķu sasniegšanā;
                     
                  
                        b)
                     
                     
                        tās darbības saņēmējs, kura atlīdzināma uz finansēšanas nosacījumu izpildes pamata, ir vai nu vadošā iestāde, vai starpniekstruktūra, un ir ieviesti vajadzīgie pasākumi, kas nodrošina funkciju nošķiršanu, kā paredzēts Regulas (ES) Nr. 1303/2013 125. panta 7. punktā;
                     
                  
                        c)
                     
                     
                        darbība, kura atlīdzināma uz finansēšanas nosacījumu izpildes pamata, tiek īstenota, pamatojoties uz starpposma vai galīgo finansēšanas nosacījumu plānoto izpildes grafiku;
                     
                  
                        d)
                     
                     
                        darbība, kura atlīdzināma uz finansēšanas nosacījumu izpildes pamata, ir pabeigta vai pilnībā īstenota līdz Regulas (ES) Nr. 1303/2013 65. panta 2. punktā noteiktā atbilstības perioda beigām;
                     
                  
                        e)
                     
                     
                        nosakot starpposma finansēšanas nosacījumus, attiecīgās izdevumu summas tiek noteiktas iepriekš;
                     
                  
                        f)
                     
                     
                        finansēšanas nosacījumu izpildes novērtēšanas un uzraudzības mehānisms ļauj pārbaudīt katra finansēšanas nosacījuma izpildi;
                     
                  
                        g)
                     
                     
                        darbība, kura atlīdzināma uz finansēšanas nosacījumu izpildes pamata, Regulas (ES) Nr. 1303/2013 127. panta 1. punktā minētās darbību izlases veidošanas vajadzībām ir izslēgta no kopas, kas minēta Deleģētās regulas (ES) Nr. 480/2014 28. panta 3. punktā.
                     
                  5.   Informācijas iesniegšana Komisijai
            
            Dalībvalstis iesniedz Komisijai informāciju par 2., 3. un 4. punktā izklāstītajiem elementiem, aprakstot, kā darbība, kura atlīdzināma uz finansēšanas nosacījumu izpildes pamata, darbojas pirms tās īstenošanas sākuma.
            
               (1)  Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (OV L 315, 14.11.2012., 1. lpp.).